L'alcalde de Sagunt i la regidora de Serveis Socials visiten les quinze persones amb discapacitat que participen en el Diverestiu
19 de juliol 2024

![](/media/sl0pfenx/img_4538_c.jpg?width=850&height=566.6666666666666)

Les quinze persones amb discapacitat que participen en el programa d'oci i temps lliure, **Diverestiu**, han rebut este matí la visita de l'alcalde de Sagunt, Darío Moreno; i la regidora de Serveis Socials, Nuria Carbó. Estes autoritats s'han desplaçat fins al CEIP Nuestra Señora de Begoña del Port de Sagunt per a conéixer de primera mà com s'està desenvolupant esta edició del Diverestiu.

Darío Moreno ha recordat que l'Ajuntament treballa en diversos àmbits a través dels campus d'estiu: "Dins de les activitats que duem a terme nosaltres tenim tres grans àmbits. D'una banda, tenim el que és l'Escola d'Estiu tradicional, d'altra banda, tenim l'àmbit esportiu com a transmissió de valors, però esta tercera part per a nosaltres és especialment important".

"Ho és pel treball amb persones amb major dependència, pel que suposa d'extra perquè puguem continuar desenvolupant i guanyant en autonomia, i per eixa part de descans, de respir familiar que és clau per a la **conciliació de tantes famílies**", ha asseverat Moreno.

A més, ha destacat que enguany s'ha inclòs el Diverestiu en l'Escola d'Estiu: "Si volem parlar d'inclusió no podem mantindre esta secció apartada en altres edificis, hem d'assegurar-nos que esta és una realitat que és visible, que està absolutament normalitzada i també que compta amb els recursos necessaris". Finalment, ha conclòs assegurant que "esta edició hem fet un pas de gegant".

Per la seua banda, Nuria Carbó ha expressat: "Teníem com a objectiu enguany fer-ho inclusiu cent per cent i hem aconseguit **posar-ho dins del circuit de les escoles d'estiu**". Així mateix, ha parlat sobre les diverses activitats que s'estan realitzant en el Diverestiu: "Les activitats que estem realitzant com cada any van enfocades al desenvolupament i a l'estimulació cognitiva dels xiquets i estem fent psicomotricitat fina i gruixuda, estem fent excursions a la platja i enguany tenim l'eixida estrela al Museu de les Arts i les Ciències".

![](/media/vfhh3tbz/img_4544_c.jpg?width=850&height=566.6666666666666)

Este programa promogut pel departament de Serveis Socials es dirigix a persones empadronades al municipi que estiguen escolaritzades en un Centre d'Educació Especial, així com a aquelles persones menors de 30 anys que no estiguen escolaritzades i tinguen necessitats educatives especials.

La novetat d'enguany, tal com han explicat l'alcalde de Sagunt i la regidora de Serveis Socials, és que els participants en Diverestiu compartixen espai amb una de les seus de l'Escola d'Estiu de la regidoria de Joventut i Infància per a fomentar la inclusió. De fet, els participants de Diverestiu i de l'Escola d'Estiu han realitzat l'activitat ‘Bosc per la inclusió’, en la qual se'ls va explicar el treball de l'artista contemporània Sally Russell i van participar-hi utilitzant tècniques de grafisme, color del paper i el negre com a únic color, on la cooperació i el reciclatge va cobrar molta importància. Esta exposició s'inaugurarà el 24 de juliol a les 10 hores en ‘La caja blanca’, espai d'art cedit per Delia Díaz.

Les **activitats** que s'estan duent a terme en este programa d'oci i temps lliure són múltiples i variades: espais creatius de manualitats, psicomotricitat fina i gruixuda, jocs de textures i sensacions tèrmiques, tallers d'expressió i relaxació, musicoteràpia i experimentació amb instruments, projeccions cinematogràfiques i teatre d'ombres, escoles esportives, així com una excursió final que serà una visita a l’Oceanogràfic.

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-i-la-regidora-de-serveis-socials-visiten-les-quinze-persones-amb-discapacitat-que-participen-en-el-diverestiu/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-i-la-regidora-de-serveis-socials-visiten-les-quinze-persones-amb-discapacitat-que-participen-en-el-diverestiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-i-la-regidora-de-serveis-socials-visiten-les-quinze-persones-amb-discapacitat-que-participen-en-el-diverestiu/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-i-la-regidora-de-serveis-socials-visiten-les-quinze-persones-amb-discapacitat-que-participen-en-el-diverestiu/)